Turistické chodníky v Nízkych Tatrách sú na mnohých miestach v najvyšších polohách zľadovatené, hrozí nebezpečenstvo pošmyknutia, Horská záchranná služba odporúča používať zimnú výstroj a výzbroj. V Malej Fatre počas noci napadol nový prachový sneh, pod ktorým je súvislá ľadová vrstva a tým sú chodníky veľmi šmykľavé. Všetkým peším turistom odporúča HZS stúpacie železá. Počas zimného obdobia je z dôvodu bezpečnosti uzavretý žltý chodník Medziholie - Chrbát Stohu (Stohová skratka). V horstve je súvislá snehová pokrývka, preto treba dbať na zvýšenú opatrnosť.
Na hrebeňoch Veľkej Fatry prevláda zimné počasie, HZS upozorňuje turistov na zamrznutý terén, náveje a súvislú snehovú pokrývku. Odporúča používanie zimnej výstroje a teplé oblečenie.